**The Ghosts of Yesterday** on Charles Millerin ohjaama yhdysvaltalainen mykkä draamaelokuva vuodelta 1918. Elokuvan pääosissa ovat Norma Talmadge ja Eugene O’Brien.

*The Ghosts of Yesterday* perustuu Rupert Hughesin näytelmään *Two Women* (1910), jonka pohjalta Mildred Considine laati elokuvan käsikirjoituksen. Elokuvan tuotantoyhtiöinä olivat Norma Talmadge Film Corporation, ja Select Pictures Corporation vastasi elokuvan levityksestä. Elokuva kuvattiin työnimellä *Two Women* New Yorkin Bronxissa sijaitsevilla Selectin studioilla. *The Ghosts of Yesterday* sai Yhdysvaltain ensi-iltansa 19. tammikuuta vuonna 1918.

Elokuva on osittain kadonnut elokuva; elokuvan neljää säilynyttä kelaa säilytetään Yhdysvaltain kongressin kirjastossa. Neljän kelan lisäksi elokuvasta on säilynyt kuudennen kelan osia; *The Ghosts of Yesterdaystä* on säilynyt nykypäivään kokonaisuudessaan vähän yli 40 minuuttia alkuperäisestä 60:sta minuutista.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Newyorkilainen taiteilija Howard Marston (Eugene O’Brien) päättää tehdä itsemurhan puistossa, mutta ompelija Ruth Grahame (Norma Talmadge) pelastaa Howardin tämän aikomuksilta, ja myöhemmin he avioituvat. Kun Howard alkaa maalata Ruth-vaimonsa muotokuvaa, Ruth kuolee pitkälliseen sairauteen ennen kuin maalaus ehtii valmistua. Epätoivoinen Howard muuttaa Pariisiin, missä hän tapaa pahamaineisen kabareelaulajan Jeanne La Fleurin (Norma Talmadge), joka muistuttaa suuresti edesmennyttä Ruthia. Howard vakuuttaa Jeannen poseeraamaan Ruthin maalausta varten, ja Ruthin kiltti luonne alkaa itää Jeannessa. Howard ja Jeanne rakastuvat, mutta kun Howard alkaa tuntea pettävänsä Ruthia, hän kertoo Jeannelle rakastavansa häntä vain hänen yhdennäköisyyttään kuolleeseen vaimoonsa. Jeanne raivostuu tästä, tuhoaa maalauksen ja lähtee. Myöhemmin Howard tajuaa rakastavan Jeannea itseään. Howard löytää Jeannen tämän entisen kosijan, kreivi Pascal de Fondrasin (Stuart Holmes), sylistä. Howardin ja kreivin painin aikana kreivi viiltää Howardin silmät. Kun Howard tajuaa sokeutuneensa, hän lähettää Jeannen tiehensä. Jeanne kuitenkin palaa, koska hän on ikionnellinen siitä, että Howard viimein rakastaa häntä.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Ruth Graham / Jeanne La Fleur
  |
|  Eugene O’Brien  | … |  Howard Marston
  |
|  Stuart Holmes  | … |  kreivi Pascal de Fondras
  |
|  John Daly Murphy  | … |  Duc de Lissac
  |
|  Henry Hebert  | … |  Roger Stearns
  |
|  Ida Darling  | … |  rouva Whitaker
  |
|  Blanche Douglas  | … |  Marie Calleaux
  |

Lähteet
-------

1. 1 2 3 4 5 6 7 8 9  The Ghosts of Yesterday *silentera.com*. Silentera.com. Viitattu 9.9.2014. (englanniksi)
2. 1 2 3 4 5 6  THE GHOSTS OF YESTERDAY (1918) *tcm.com*. TCM.com. Viitattu 9.9.2014. (englanniksi)
3. ↑  Ghosts of Yesterday (1918) *allmovie.com*. Allmovie.com. Viitattu 9.9.2014. (englanniksi)

Aiheesta muualla
----------------

* *The Ghosts of Yesterday* Internet Movie Databasessa. (englanniksi)
* *The Ghosts of Yesterday* AllMoviessa. (englanniksi)
* *The Ghosts of Yesterday* TCM Movie Databasessa (englanniksi)
* *The Ghosts of Yesterday* Silent eran sivuilla (englanniksi)